Hōngkōng (uoficj. Špecyjolny Rygiōn Administracyjny Hōngkōng; ang. "Hong Kong", "Hong Kong Special Administrative Region of the Peoples Republic of China", chiń. 香港, kantońsko godka jyutping: hoeng1 gong2, standardowo godka mandaryńsko pinyin: Xiānggǎng) – špecyjolny rygiōn administracyjny Chińskij Republiki Ludowyj, kery ležy nad Mořym Pouedniowochińskim, we wschodnij tajli kraju. Ôbejmujy Pōuwysep Kowloon a 234 wyspy. Nojwyžšy ščyt, Tai Mo Shan, je na 958 m n.p.m. wysoki. We wyniku piyršyj wojny ôpiōmowyj Hōngkōng přeloz spod wuadanio Chin pod wuadza Wielgij Brytanije we 1848 roku. Niyskoři přiuōnčōno ku niymu tyž "Nowe Terytoria", kere Chiny "douy we dziyržawa" Wielgij Brytanije we 1898 roku na 99 lot. Bez XX wiek Hōngkōng fest a fest sie rozwinuy a pouniu rola "pōmostu" miyndzy kōmōnistyčnymi Chinōma a świotym Zachodu. We 1984 roku ugodano sie co do warōnkōw, na kerych Hōngkōng wrōci pode wuadza Chin we 1997 roku, kej miniy ukres dzieržawy. Chiny zobowiōnzouy sie pozostawić Hōngkōngowi aōtonōmijo we bezma wšyjstkich sprawach krōm polityki zagraničnyj a wojska. 1 lipca 1997 Armijo ChRL zajyna Hōngkōng. Hōngkōng je jednym s świotowych cyntrōw biznesowo-handlowych a siedzibōm myngi bankōw, firm a ourganizacyji miyndzynacyjowych. Klučowo rola we kōntaktach handlowych ze świotym mo Rada Rozwoju Hōngkōngu ("Hong Kong Trade Development Council", 香港貿易發展局). Hōngkōng mo tyž srogo a wysoko rozwiniynto industryja. Je tyž wynzuym morskim - je sam 9 hawyn.